32004D0110
L 032/18
JURNALUL OFÍCIAL AL UNIUNII EUROPENE
DECIZIA COMISIEI
din 29 ianuarie 2004
privind măsurile care vizează evaluarea riscului rezidual de ESB din produsele provenite de la bovine/privind participarea financiară a Comunității la măsurile de evaluare a riscului rezidual de ESB din produsele provenite de la bovine
[notificată cu numărul C(2004) 132]
(2004/110/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind unele cheltuieli din domeniul veterinar (1), în special articolele 19 și 20,
întrucât:
(1)
În temeiul Deciziei 90/424/CEE, Comunitatea trebuie să întreprindă acțiunile științifice necesare dezvoltării legislației comunitare din domeniul veterinar.
(2)
În prezent, este în curs de desfășurare o evaluare cantitativă a riscului rezidual de encefalopatie spongiformă bovină (ESB) în gelatina, seul și fosfatul dicalcic provenite din oasele bovinelor, în seul provenit din țesuturile adipoase și în seul provenit din amestecurile țesuturilor prelucrate termic. Metodologia utilizată pentru această evaluare este aceea adoptată de fostul comitet științific director în reuniunea sa din 12 și 13 septembrie 2002.
(3)
Lucrările în curs asupra evaluării riscului rezidual de ESB trebuie actualizate în conformitate cu noile cunoștințe științifice.
(4)
O contaminare încrucișată de furaje care conțin proteine animale și destinate nerumegătoarelor se consideră ca fiind sursa principală de infecție prin ESB rămasă de la introducerea interzicerii proteinelor animale în nutriția rumegătoarelor în 1994. Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (2) interzice utilizarea proteinelor animale în nutriția animalelor de fermă, cu excepția anumitor proteine animale, interdicție cunoscută cu numele de „interdicție alimentară extinsă”. În ciuda acestei interdicții alimentare extinse, se detectează cantități foarte mici de proteine animale într-un număr limitat de probe de hrană.
(5)
Este deci cazul să se extindă evaluarea actuală a riscului la o evaluare a riscului prezentat de hrana pentru animale care conține cantități limitate de făină de carne și oase. Această extindere ar putea de asemenea să ia în considerare variația riscului rezidual datorat prezenței coloanei vertebrale în funcție de vârsta animalelor.
(6)
Măsurile prevăzute de prezenta decizie sunt necesare dezvoltării legislației veterinare comunitare și ar trebui deci să beneficieze de o participare financiară din partea Comunității.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Comisia se asigură că lucrările științifice în curs asupra evaluării cantitative a riscului rezidual de ESB să fie actualizate în conformitate cu noile cunoștințe științifice și se asigură în mod special ca riscurile reziduale de ESB preezentate de furajele conținând cantități mici de făină de carne și oase să fie incluse în această evaluare.
Comisia face un raport asupra rezultatului evaluării riscului, pe care îl înaintează Comitetului permanent pentru lanțul alimentar și sănătatea animală.
Articolul 2
(1) În aplicarea măsurilor prevăzute la articolul 1, Comisia ia ca bază metodologia recomandată de fostul comitetul științific director în cadrul reuniunii sale din 12 și 13 septembrie 2002.
După caz, Comisia solicită Autorității Europene de Securitate a Alimentelor (Autoritatea) să furnizeze actualizări ale metodologiei utilizate pentru evaluarea riscului.
(2) Comisia invită Autoritatea să ofere asistență tehnică și să își exprime opinia asupra raportului menționat la articolul 1.
Articolul 3
Pentru măsurile prevăzute la articolul 1, participarea financiară a Comunității nu va depăși 50 000 EUR.
Articolul 4
Prezenta decizie se aplică de la 1 ianuarie 2004.
Articolul 5
Prezenta decizie se adresează statelor membre.
Adoptată la Bruxelles, 29 ianuarie 2004.